Source: http://www.machiavelli.ro/stiri.php?art=64930
Timestamp: 2016-06-27 18:26:49+00:00
Document Index: 32017099

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ']

Machiavelli.ro - Ştiri - Senatorul Cristiana Anghel îi cere preşedintelui Iohannis să nu participe la bilanţul CSM Ştiri
Home » Ştiri » Senatorul Cristiana Anghel îi cere preşedintelui Iohannis să nu participe la bilanţul CSM Senatorul Cristiana Anghel îi cere preşedintelui Iohannis să nu participe la bilanţul CSM Senatorul ALDE Cristiana Anghel îi cere preşedintelui Klaus Iohannis să decline invitaţia de a participa la şedinţa de bilanţ a Consiliului Superior al Magistraturii (CSM), susţinând că prezenţa şefului statului ar reprezenta "o sfidare a magistraţilor, a justiţiei şi a cetăţenilor de bună-credinţă" în condiţiile în care acesta are procese pe rol. "Domnul Klaus Iohannis a fost invitat să participe la şedinţa de bilanţ a CSM. Conform art. 133 din Constituţia României, Consiliul Superior al Magistraturii este garantul independenţei justiţiei. Domnul Iohannis are procese pe rol. Îi solicit public domnului Iohannis să decline invitaţia. Potrivit legii, exercitarea contestaţiei în anulare nu suspendă hotărârea definitivă şi irevocabilă. Aşadar, până la o nouă pronunţare, familia Iohannis nu mai este proprietară pe apartamentele din imobilele de pe Bălcescu, parte închiriate unei bănci", a afirmat Anghel. În opinia sa, prezenţa şefului statului la şedinţa CSM reprezintă "o sfidare a magistraţilor, a justiţiei şi a cetăţenilor de bună-credinţă din România". "Anul trecut, după participarea la o astfel de şedinţă, Înalta Curte de Casaţie şi Justiţie l-a absolvit de acuzaţia de conflict de interese. Unii pot spune că a fost doar o simplă coincidenţă. Eu, personal, mă îndoiesc. Anul acesta miza este la fel de mare", a declarat Cristiana Anghel. Plenul CSM se reuneşte miercuri pentru a-şi alege noua conducere, pentru funcţia de preşedinte candidând judecătorul Mircea Aron, iar pentru cea de vicepreşedinte procurorul Luminiţa Palade. Pe ordinea de zi a şedinţei plenului CSM se află şi prezentarea raportului de activitate al instituţiei pe anul 2015 în mandatul judecătorului Marius Tudose - preşedinte şi al procurorului Bogdan Gabor - vicepreşedinte. La şedinţa CSM a fost invitat şi preşedintele Klaus Iohannis, care, potrivit Constituţiei, prezidează lucrările Consiliului la care participă. AGERPRES